อย่าแทรกองค์กรอิสระ
มีรายงานข่าวว่าเกิดความปั่นป่วนรวนเรขึ้นในพรรคเพื่อไทย หลังจากที่ พล.อ.ประวิตร วงษ์สุวรรณ รองนายกรัฐมนตรี ขอให้ กกต.ตรวจสอบกรณีที่อดีตนายกรัฐมนตรีทักษิณ ชินวัตร ได้แสดงความเห็นผ่านช่องทางต่างๆหลายครั้ง ในทำนองว่าพรรคเพื่อไทยกับพันธมิตรจะชนะเลือกตั้งกวาดไปถึง 300 ที่นั่ง เข้าข่ายทำผิดกฎหมายพรรคหรือไม่,ฝ่าย กกต.ขานรับในทันที โดยบอกว่าจะตรวจสอบหากเข้าข่ายความผิด พ.ร.บ.พรรคการเมือง มาตรา 28 ซึ่งห้ามผู้ที่มิใช่สมาชิกพรรคกระทำการควบคุม ครอบงำหรือชี้นำกิจกรรมพรรค อาจต้องโทษถึงยุบพรรค แต่ พล.อ.ประยุทธ์ จันทร์โอชา นายกรัฐมนตรี ปฏิเสธว่าไม่เคยสั่งการใดๆ เพราะ กกต.เป็นองค์กรอิสระ ใครก็สั่งการไม่ได้,ไม่ใช่ครั้งแรกที่เกิดเรื่องราวลักษณะนี้ ก่อนหน้านี้เคยมีกรณีการรับบริจาคเงินของพรรค เมื่อ กกต.โทรศัพท์เตือนพรรคอนาคตใหม่ ห้ามรับบริจาคหรือระดมทุน เพราะขัดคำสั่ง คสช. พล.อ.ประวิตรผสมโรงทันทีว่า การรับบริจาคของพรรคการเมือง ต้องได้รับอนุญาตจาก คสช. เป็นการยืนยันว่าคำสั่ง คสช.ห้ามพรรคการเมืองรับบริจาค หรือระดมทุน,แต่เมื่อนักข่าวเรียนถามนายวิษณุ เครืองาม รองนายกรัฐมนตรีฝ่ายกฎหมาย ได้รับคำตอบว่า คำสั่ง คสช.ไม่ได้ห้ามเรี่ยไรหรือรับบริจาค ก่อให้เกิดความสับสน ไม่ทราบว่าจะเชื่อใครดี ทางที่ดีที่สุด พล.อ.ประวิตรควรระมัดระวังในการแสดงความเห็นที่เกี่ยวกับประเด็นปัญหาทางกฎหมาย ควรแสดงความเห็นเรื่องการเมืองก็พอ เพื่อไม่ให้ผิดพลาดและสับสน,รัฐบาล คสช.ควรระมัดระวังเป็นพิเศษ ในการแสดงความเห็นและปฏิบัติต่อองค์กรอิสระ เพราะมีหลายฝ่ายสงสัย มีความพยายามแทรกแซงองค์กรอิสระหรือไม่ ตัวอย่างเช่น สภานิติบัญญัติแห่งชาติ (สนช.) ซึ่งมาจากการแต่งตั้งของ คสช. ได้ออกกฎหมายโละทิ้งกรรมการองค์กรอิสระบางแห่ง เช่น กสม. และ กกต. แต่อุ้มบางองค์กร เช่น ป.ป.ช.และผู้ตรวจการแผ่นดิน,การโละ กกต.ทั้งคณะ ให้สรรหาและแต่งตั้งใหม่ในช่วงรัฐบาล คสช. โดยแต่งตั้งกรรมการเพิ่มขึ้นจากเดิม 5 คน เป็น 7 คน และได้รับความเห็นชอบจาก สนช. อาจถูกตั้งข้อสงสัยมีวาระซ่อนเร้นอะไรหรือไม่ในอดีตเคยมีกรรมการ กกต.ถูกศาลพิพากษาจำคุกทั้งคณะ ในความผิดฐานเอื้อประโยชน์การเลือกตั้งให้พรรคบางพรรค หลังถูก การเมืองแทรกแซง,รัฐบาลจึงไม่ควรชะล่าใจ และจะต้องไม่พยายามแทรกแซง หรือครอบงำองค์กรอิสระ เพราะเป็นการทำลายกลไกตรวจสอบและถ่วงดุลของระบอบประชาธิปไตย ผู้มีอำนาจที่แทรกแซงองค์กรอิสระ อาจถูกกล่าวหาจงใจฝ่าฝืนรัฐธรรมนูญ ถูกไต่สวนและฟ้องต่อศาลฎีกาแผนกคดีอาญาของผู้ดำรงตำแหน่งทางการเมือง อย่างน้อยก็เป็นประเด็นการเมืองแน่หลังการเลือกตั้ง.
มีรายงานข่าวว่าเกิดความปั่นป่วนรวนเรขึ้นในพรรคเพื่อไทย หลังจากที่ พล.อ.ประวิตร วงษ์สุวรรณ รองนายกรัฐมนตรี ขอให้ กกต.ตรวจสอบ 
กกต.,ทักษิณ ชินวัตร,ยุบพรรค,เพื่อไทย,บทบรรณาธิการ